**Уведомление**

**за провеждана обществена консултация от Европейската комисия на тема „Рибни и морски продукти – преглед на пазарните стандарти“**

Министерство на земеделието, храните и горите информира всички заинтересовани лица в сектор Рибарство, че в периода 17 ноември 2020 г. - 23 февруари 2021 г. Европейската комисия провежда обществена консултация на тема „Рибни и морски продукти – преглед на пазарните стандарти“, чрез попълване на онлайн въпросник, достъпен на следния интернет адрес:

<https://ec.europa.eu/info/law/better-regulation/have-your-say/initiatives/12262-Review-of-the-marketing-standards-framework-for-fishery-and-aquaculture-products/public-consultation>.

Обществената консултация е посветена на стандартите на Европейския съюз за предлагане на пазара на морски продукти. Тези стандарти определят качествените характеристики и някои изисквания за съдържанието и представянето на продуктите, като обхващат морските продукти от ЕС и от трети държави, които се предлагат на европейския вътрешен пазар. Извършена неотдавна оценка (SWD(2019)453) на посочените стандарти показа положително, но ограничено въздействие по отношение на техните цели. В по-общ план в оценката се обръща внимание на липсата на критерии, свързани с устойчивостта, и на ограничения брой продукти, обхванати от стандартите. Устойчивостта е един от основните принципи на Европейския зелен пакт и стратегията на Комисията „От фермата до трапезата“. Все повече потребители и оператори във веригата за създаване на стойност изискват по-подробна информация по различни въпроси, свързани с устойчивостта - по-специално във връзка с морските продукти.

Целта на консултацията е да се даде възможност на гражданите и организациите да участват в разработването на политиките и да се проучат становищата относно вариантите на политиките и тяхното потенциално въздействие.

Един от разделите на обществената консултация ще проучи становищата на широката общественост - най-вече по отношение на потребителските въпроси. Друг раздел е насочен към участниците, чийто професионален опит е свързан със сектора на морските продукти или които имат преки интереси в този сектор. Заинтересованите страни, които могат да представят отговори по този раздел от въпросника, включват: предприятия и стопански асоциации, публични администрации, потребителски организации, НПО и природозащитни организации, научноизследователски и академични среди, лица, отговарящи за схеми за сертифициране и маркировки.